Gesprekke | Suidoosterfees
JAKES GERWEL STIGTING-GESPREKKE
Vennote: Jakes Gerwel Stigting, NB-Uitgewers, Penguin Random House, Stigting vir Bemagting deur Afrikaans (SBA), Afrikaanse Taalraad (ATR), ATKV, Afrikaanse Taalmuseum- en monument en Cape Town Music Academy (CTMA).
Die Griekwa is nog
Aangebied in samewerking met die SBA
(Vertaling en aanpassing van Forgotten but not Buried deur Aäron Messelaar, Administratiewe Hoof van die Griekwa Koningshuis en ondersekretaris-generaal van die Kongres van Suid-Afrikaanse Tradisionele leiers)
Met Hendrik Theys, Aäron Messelaar en Sandra Prinsloo
Gespreksleier: Johan van Lill
Datum en tyd: 27 April 10:00
Die Griekwas se unieke taal, Gri, het saam met dié volk se tradisies en rituele oorweldigende aanslae deurstaan – die uitdagings van ’n swerwersbestaan, gedwonge verskuiwings en massamoord. Hierdie gesprek belig die Griekwas se fassinerende geskiedenis en die nalatenskap van Adam Kok en sy nasate. Sprekers verduidelik hoe diep dié groep by ons geskiedenis en die Afrikaanse taalerfenis ingebed is.
Afrikaans se komvandaan – aan wie behoort die taal?
Aangebied deur die Afrikaanse Taalraad en die Afrikaanse Taalmuseum en -monument
Met Willa Boezak, Anzil Kulsen, Marius Swart en imam Hashim Sali
Gespreksleier: Jean Oosthuizen
Datum en tyd: 27 April 11:30
Wanneer en hoe het Afrikaans ontstaan? Aan wie behoort die taal? Watter impak het die Nederlandse invloed daarop? En waar staan sake met variëteite soos Khoi- en Kaapse Afrikaans? Jean Oosthuizen ontrafel dié kwessies met kundiges. Die gesprek word gekomplementeer met ’n kleurvolle uitstalling, Afrikaans aan die praat.
Geslagsgeweld: Hoe maak jy ‘n man groot?
Met Megan de Beyer en Laurie Gaum
Gespreksleier: Ivor Price
Datum en tyd: 28 April 10:00
Geslagsmisdaad het handuit geruk in Suid-Afrika. Hoe vernietig ons die giftige manlikheid as kernoorsaak van dié epidemie? Die paneel maak voorstelle oor hoe ons ons seuns moet grootmaak sodat hulle verantwoordelike burgers word wat vroue respekteer.
Die onbesonge helde van landbou
Met Ivor Price en Kobus Louwrens
Gespreksleier: Ingrid Jones
Datum en tyd: 28 April 13:00
Die grondkwessie is ‘n politieke turksvy waaroor vurig gedebatteer word. Ivor Price en Kobus Louwrens se, For the Love of the Land, fokus op onbesonge landbou-helde van Suid-Afrika. Die skrywers belig die eg menslike storiees van ‘n diverse groep boere wat alles gee om nasiebou en sosiale samehorigheid te bevorder.
Afrika of Europa – Soek wittes anders na identiteit
Met Azille Coetzee
Gespreksleier: Mercy Kannemeyer
Datum en tyd: 29 April 10:00
Azille Coetzee se boek, In my vel, vertel hoe sy in Nederland gaan studeer en besluit het om in dié land aan te bly nadat sy haar geliefde daar ontmoet het. Maar waar voel ’n trekvoël werklik tuis? Watter herkoms hou ’n mens die styfste vas – Afrika of Europa? In dié gesprek besin sy oor die nuanses en uitdagings van gedeelde identiteit.
Die Afrikaans prosaboek
Met Rachelle Greeff, Steward van Wyk, Brian Fredericks en Chase Rhys
Gespreksleier: Nèlleke de Jager
Datum en tyd: 29 April 11:30
Jan Rabie, wat in die laat-1950’s die kontoere van die literêre landskap verlê het met sy absurde, filosofiese en politieke ‘prosas’, is die inspirasie vir Die nuwe Afrikaanse prosaboek. Dié bloemlesing bied ’n vars blik op die Afrikaanse kortverhaal en bevat klassieke verhale deur bekende skrywers, asook nuwes deur jonger stemme. Die paneel verken die eggo’s, spore en teenspraak in die skryfwerk wat ná Rabie s’n gevolg het.
Hoe ervaar queer mense dit om hier te bly?
Met Kim Windvogel en Kelly-Eve Koopman
Gespreksleier: Leigh-Ann Naidoo
Datum en tyd: 30 April 10:00
Suid-Afrika is die eerste Afrikaland wat burgers se reg om vryelik as queer te identifiseer, erken het. Ten spyte van die nuwe vryheid ten opsigte van seksuele en gender-identiteit en -uitdrukkig, evaar queer mense steeds diskriminasie en geweld. They Called Me Queer, saamgestel, deur Kim Windvogel en Kelly-Eve Koopman, plaas ‘n skerp soeklig op die situasie.
Hoe ervaar queer mense dit om hier te bly
Met Brett Michael Innes (Fiela se Kind), René van Rooyen (Toorbos), Helena Springs (Poppie)
Gespreksleier: Etienne Bloemhof
Datum en tyd: 30 April 11:30
Elsa Joubert se grensverskuiwende Die swerfjare van Poppie Nongena het Suid-Afrikaners aan die hart gegryp toe dit in 1978 verskyn het. En die supergewilde Dalene Matthee se treffer-bosboeke het generasies van lesers na boekwinkels laat stroom. Onlangs is Poppie, Toorbos en Fiela se kind (’n tweede keer) vir die silwerdoek verwerk. Kom luister wat die mense agter die rolprentsukses van dié boeke sê.
Ondergrondse stemme: Hoe het apartheid gewone mense in vegters en spioene verander?
Met Jonathan Ancer, Shirley Gunn en Shanil Haricharan
Gespreksleier: Jan-Jan Joubert
Datum en tyd: 1 Mei 10:00
Voices from the Underground vertel wat geword het van die dapper mense wat die wapen teen Apartheid opgeneem het. Betrayal – The secret lives of apartheid spies handel oor hoe die spioene wat tydens die struggle dubbele lewens gelei het, hul naastes verraai het. The ANC Spy Bible – My alliance across enemy lines belig die spioenasie-onderwereld van die onstuimige tagtigerjare. Kom verdiep jou in die storie agter due aangrypende verhale.
Gaan SA oukei wees?
Met Jan-Jan Joubert
Gespreksleier: Heindrich Wyngaard
Datum en tyd: 1 Mei 11:30
In Suid-Afrika, word gesê, gebeur die beste en die slegste nooit. Maar hoe weet ons ons gaan nie steeds oor die afgrond tuimel nie? Mense wat die land liefhet maar keelvol vir korrupsie is, was verlig toe Jacob Zuma uit die kussings gelig is. Met Cyril Ramaphosa aan die stuur lyk dinge egter steeds onseker. Jan-Jan Joubert deel sy siening oor of ons oukei gaan wees.
Met Errieda du Toit en Suidooster-akteurs
Datum en tyd: 2 Mei 10:00
Suidooster-aanhangers sal uit hul velle spring om te hoor hul geliefde sepiegesinne se kookboek met almal se gunstelinggeregte is nou hier. Mrs J, Mymoena en Stefan staan voor in die ry met feestelike resepte wat almal saamsnoer in kultuur, tradisie en nostalgie. ‘Ons kook uit ons harte met bestanddele soos liefde en joy,’ verklaar die geliefde kokke.
Met Etienne van Heerden
Datum en tyd: 28 April 11:30
Een van ons grootste skrywers gesels oor sy nuwe roman. In Die biblioteek aan die einde van die wêreld word prokureur Ian Brand se lewe oornag hel ná hy ’n ondeurdagte twiet die kuberruim instuur. En soos Van Heerden-bewonderaars deur die jare gewoond geraak het, is daar verskeie unieke karakters wat die verhaal bevolk: die studenteaktivis Thuli Khumalo; Snaar Windvogel, onder die lem van ’n enigmatiese plastiese chirurg; en ’n kruisboogmoordenaar wat die Moederstad op hol het. Die vertelmeester is in gesprek met sy jarelange uitgewer.
Die Afrikaans van die Kaapse Moslem
In samewerking met die SBA
Met Hein Willemse, Fatima Allie en Sandra Prinsloo
Deur Achmat Davids
Datum en tyd: 30 April 13:00
Achmat Davids se Afrikaans of the Cape Muslims from 1815 to 1915, wat die wortels van Afrikaans binne die Moslemgemeenskap naspoor, is in 2011 postuum bekendgestel. Hein Willemse het nou ’n korter, toegankliker weergawe vir nie-akademiese lesers geskep.
Agter die skerms: KaapKreools
Met David Kramer en Camillo Lombard
David Kramer se KaapKreools debuteer vanjaar by die Suidoosterfees. In hierdie gesprek besin Kramer en ander musikante oor die unieke gemeenskap wat oor eeue heen in die Kaap tot stand gekom het. Hulle bespreek die verskeidenheid invloede wat ons voorsate vanuit verskeie kontinente saamgebring het, hoe dit ons taal- en musiekerfenis verryk het, en hoe dit Kramer se produksie geïnspireer het.
Agter die skerms: Krismis van Map Jacobs
Met Marlo Minnaar, Emile Smit, Sanchia Davids en Gail Juta
Gespreksleier: Andre Samuels
Datum en tyd: 29 April 16:30
Die welbekende voorgeskrewe werk vir graad 12-leerders, Adam Small se Krismis van Map Jacobs, is vanjaar een van ons spogproduksies by die Suidoosterfees. Kom luister hoe die akterus gesels oor Small se briljante teks en die interessante karakters. Teaterliefhebbers en skoliere sal waardevolle insigte verwerf.
Die rol van Afrikaans in die Udawa
Met Lynn Fester, Collin Meyer, Greg Philander, William Sezoe en Toroga Denver Breda
Datum en tyd: 27 April 13:00
Khoekhoe is een van die vroegste tale wat hier in die Suidelike Halfrond gepraat is, en dit het as ’t ware geboorte gegee aan Afrikaans. Afrikaans se oorlewing kan dus nie losgemaak word van die herwinning of regmatige terugneem van Khoekhoe nie. Sleutelrolspelers werp lig op dié terugneem-inisiatief (ūdawa) en die implikasies wat dit vir Afrikaans inhou.
Met Frazer Barry, Arthur Price en Charlton Davids
Datum en tyd: 29 April 13:00
Musiek het die kragtige vermoe om ‘n samelweing te verander. Wat is die impak van Afrikaanse kletsrym en ons gemeenskap? Is dit ‘n medium van hoop vir ons jong mense? Of is dit ‘n uitdrukking van protes? Het kletsrrmers ‘n sosiale verantwoordelikheid? Hoe kan die jeug hul stem vind in musiek? Van ons bekendste kletsrymers probeer antwoorde op hierdie en ander vrae vind.